Canllaw ynghylch Llywodraethu Prosiectau yn Effeithiol
Beth yw Llywodraethu Prosiectau a pham mae'n bwysig?
Llywodraethu Prosiectau yw'r system sy'n cael ei gweithredu i sicrhau bod arweinyddiaeth, trefniadau gwneud penderfyniadau ac atebolrwydd yn effeithiol yn ystod pob cam o gyflawni'r prosiect.  Mae system lywodraethu'n cynnwys strwythurau prosiect, prosesau (gan gynnwys adrodd a rheoli risgiau) a rolau.  
Mae llywodraethu effeithiol yn bwysig am y rhesymau canlynol:
Bydd yn sicrhau bod penderfyniadau'n cael eu gwneud ar sail yr holl wybodaeth angenrheidiol, eu bod yn cael eu gwneud pan fo angen a bod y canlyniad yn cael ei gyfleu'n briodol: Mae prosiectau'n dibynnu ar bobl, sydd â'r wybodaeth a'r awdurdodiad i wneud penderfyniadau a'u gweithredu, yn ystyried a datrys materion yn amserol.  Mae'n anochel y bydd methu â gwneud hynny yn achosi oedi, penderfyniadau amhriodol a methiant y prosiect.
Diffinnir rolau, cyfrifoldebau ac atebolrwydd yn glir a chytunir arnynt: Mae'n bwysig bod pwynt atebolrwydd cyffredinol (fel arfer yr Uwch-berchennog Cyfrifol) sy'n gwneud y penderfyniad terfynol o ran yr achos busnes. Mae'n rhaid i'r rôl hon gael cefnogaeth gan dîm o unigolion ategol â rolau a chyfrifoldebau clir y maent hwy ac eraill yn eu deall (gweler Canllaw i Rolau a Chyfrifoldebau Prosiect).  Gall methu â diffinio atebolrwydd arwain at ddiwylliant lle nad oes canlyniadau i berfformiad gwael.
Mae'r prosiect yn parhau i gyd-fynd â strategaethau'r sefydliad: Mae'n rhaid i amcanion strategol cyffredinol y prosiect gyd-fynd ag amcanion a/neu strategaethau'r Awdurdod.  Mae'n rhaid ailystyried yn rheolaidd a yw'r prosiect yn parhau i gyd-fynd mewn amgylchedd newidiol er mwyn sicrhau ei fod yn parhau i fod yn hyfyw, yn unol â'r amcanion a'i fod yn fuddiol. 
Bydd diffyg llywodraethu effeithiol yn arwain at anallu gwneud penderfyniadau gwybodus, methu â gweithredu'r camau y cytunwyd arnynt a diffyg tryloywder.  Gall llywodraethu gwan hefyd beryglu cydymffurfiaeth â gofynion cyfreithiol ac amodau cyllido. 
Pedair Egwyddor Allweddol Llywodraethu Da:
Mae pedair egwyddor allweddol llywodraethu da sy'n berthnasol i unrhyw brosiect.
· Amcanion clir 
· Awdurdod wedi'i ddirprwyo a rolau clir 
· Adrodd - gwybodaeth gadarn ar gyfer llywodraethu
· Sicrwydd annibynnol a gatiau penderfynu clir
Egwyddor 1:  Amcanion clir 
Mae amcanion prosiect clir yn hanfodol i sicrhau bod pawb sy'n rhan o'r prosiect yn cytuno ar yr hyn y mae'r prosiect yn ceisio ei gyflawni. Heb amcanion clir y mae pawb yn cytuno arnynt, ni allwn fesur yn effeithiol lwyddiant y prosiect.
Egwyddor 2:  Awdurdod wedi'i ddirprwyo a rolau clir
Mae'n hanfodol bod unigolion allweddol a grwpiau neu fyrddau yn glir o ran yr awdurdod a/neu'r cyfrifoldebau sydd wedi'u rhoi iddynt a bod ganddynt y gynrychiolaeth, y sgiliau, yr awdurdod a'r adnoddau priodol i wneud penderfyniadau a'u gweithredu. Mae'n rhaid cael eglurder o ran lle y mae penderfyniadau'n cael eu gwneud ar wahanol lefelau. Mae angen i bob aelod o Fwrdd y Prosiect a thîm y prosiect ddeall ei rôl unigol yn ogystal â'i rolau a'i gyfrifoldebau torfol. 
Cwestiynau i'w Gofyn:
1. A ydym yn glir o ran rolau a chyfrifoldebau pawb?  A ydym wedi cytuno ar rolau unigol mewn Cylch Gorchwyl ar gyfer Bwrdd y Prosiect a'u cofnodi (yn achos Prosiectau Strategol yn unig)?
2. A all pawb ddiffinio eu rôl (h.y. pam yr ydwyf yn bresennol yn y cyfarfod prosiect hwn) a sut y mae ei rôl yn cysylltu ag eraill?
3. A ydym wedi gwneud camgymeriadau o ran penderfyniadau anodd a chynhennus ynghylch rolau, neu wedi gohirio datrys y materion hyn?
4. A oes gan aelodau'r bwrdd swyddi digon uchel i gyflawni pethau?
Egwyddor 3:  Adrodd 
Mae angen y math a'r lefel iawn o wybodaeth er mwyn llywio penderfyniadau ac mae angen iddi gael ei rhoi i'r bobl briodol sy'n gwneud y penderfyniadau ar yr amser iawn.  Heb y wybodaeth iawn sy'n ddibynadwy ac yn ddealladwy, ni all y rheiny sy'n gwneud penderfyniadau wneud y penderfyniadau gwybodus sy'n ofynnol.  
Dylid rhoi prosesau ar waith i sicrhau bod cynnydd o ran cerrig milltir, cyflawniadau a thargedau'n cael eu monitro.   Mae angen i adroddiadau fod yn gymesur ac yn briodol ar gyfer anghenion y grŵp neu'r unigolyn sy'n eu derbyn.  Mae'n hawdd i'r gweithgaredd ddod yn rhy gymhleth ac yn wastraffus os nad yw'r rheiny sy'n destun yr adroddiad na'r rheiny sy'n derbyn yr adroddiad yn gweld gwerth. 
Cwestiynau i'w Gofyn:
1. A yw adrodd a gosod agenda'n cynorthwyo Bwrdd y Prosiect i ymddwyn fel sydd ei angen? A oes cadeiryddiaeth dda? Os mai chi yw'r cadeirydd, a ydych wedi gofyn i eraill a yw'r cyfarfod yn gweithio?
2. A ydych wedi penderfynu pa ddogfennaeth fydd ei hangen arnoch sy'n briodol ac yn gymesur â maint y prosiect? A yw hyn yn cyd-fynd â'r hyn y mae aelodau Bwrdd y Prosiect ei eisiau?
3. A ydych wedi cytuno pa gyfarfodydd fydd eu hangen, pa mor aml bydd eu hangen a pha wybodaeth fydd yn cael ei chyflwyno ynddynt?  A ydych wedi eu trefnu?
4. A yw anghenion y rheolwyr prosiect sy'n ceisio cyflawni'r prosiect wedi'u bodloni? e.e. a ydynt yn cael y penderfyniadau angenrheidiol neu ddatrysiadau i'w materion drwy adroddiadau effeithiol?  
5. A yw eich adroddiadau'n realistig ac yn ffeithiol?  A oes gennych statws "môr o wyrdd" neu statws sŵp cymylog "oren"? 
6. A ydych wedi ystyried sefydlu Ffolder â Mynediad a Rennir ar Gynllun Ffeiliau'r Cyngor a rhoi mynediad (caniatâd) llawn i'r holl dîm?
Egwyddor 4:  Monitro, Rheoli a Rhoi Sicrwydd
Mae llywodraethu effeithiol yn rhoi lefel uchel o sicrwydd ar gyfer rheolaeth a darpariaeth effeithiol. Fodd bynnag, mae profiad yn dangos dro ar ôl tro bod ychydig o waith adolygu annibynnol (h.y. y tu allan i'r prosiect) yn hanfodol oherwydd ei bod yn bosibl nad yw'r rheiny sy'n uniongyrchol gysylltiedig â'r prosiect yn gwbl wrthrychol.  Gall hyn fod ar ffurf adolygiad annibynnol ffurfiol o'r prosiect, ond mae angen iddo fod yn gymesur â maint a chymhlethdod y prosiect.
Fel rhan o'r amodau cyllido, bydd angen i lawer o'r prosiectau a gyllidir yn allanol fod yn destun Gwerthusiad Canol Tymor a/neu gyfres o drafodaethau monitro ac adolygu o fewn y corff cyllido.  
Nodir Pwyntiau Rheoli a Phenderfyniadau Clir yn yr adran Monitro a Rheoli yn y Pecyn Cymorth Rheoli Prosiectau.  Mae'r rhain hefyd yn bwyntiau defnyddiol ar gyfer ailystyried yr achos busnes a chynnal adolygiad sicrwydd (os yw'n briodol).
1. A ydych wedi nodi a chyfiawnhau eich ymagwedd tuag at sicrwydd prosiect? Yn benodol, a ydych wedi trefnu eich adolygiad annibynnol nesaf?
2. A yw'r holl randdeiliaid allweddol ac aelodau'r bwrdd yn agored i herio adeiladol a gwerth argymhellion adolygiadau? 
Mae'r ddogfen hon yn dod o ganllaw mwy manwl sydd wedi'i lunio gan Uchelgais Prifddinas a'i rannu â sefydliadau'r Sector Cyhoeddus fel rhan o Ddull Rheoli Rhaglen y Sector Cyhoeddus - gweler http://pspmawiki.londoncouncils.gov.uk i gael rhagor o wybodaeth.
